Uz Međunarodni dan invalida

Cvrčak: 3.prosinca obilježava se Međunarodni dan osoba  s invaliditetom. Saznali smo da je taj dan određen za osobe s invaliditetom iz razloga što je 8.kolovoza 1956. u rudniku ugljena u Belgiji planuo požar u kojem su stradala 262 rudara. Ta se nesreća pamti kao rudarska nesreća s najvećim brojem ljudskih žrtava u nekom rudniku ugljena. Međunarodni Dan osoba s invaliditetom promoviran je od strane Ujedinjenih naroda od 1998. godine. Saznali smo da u Republici Hrvatskoj ima više od 518 000 ljudi s nekim oblicima invaliditeta.

Prošle godine, 3.prosinca našoj je školi, Osnovnoj školi "Vladimir Nazor" uručena nagrada za poslodavca godine budući da je mjesto tajnice dobila osoba s invaliditetom. Nagradu je primila naša ravnateljica, Vesna Šimić. Iz tog smo razloga zamolili za intervju našu mladi tajnicu, diplomiranu pravnicu, Silvanu Iličević.

Cvrčak: Kako se danas osjećate na svom radnom mjestu? Jeste li bili zadovoljni kada ste upravo Vi dobili mjesto tajnice?

Silvana: Naravno da sam bila zadovoljna. Bila sam jako sretna što je ravnateljica izabrala baš mene.

Cvrčak: Jeste li se za vrijeme svog studija zamišljali na ovakvom radnom mjestu?

Silvana: Ne, ne, ne. Čovjek kad studira pravo ima neke druge ambicije, ali nisam nezadovoljna konačnim rezultatom.

Cvrčak: No, krenimo redom. Opišite nam malo svoje djetinjstvo. Jeste li možda bili izolirani u društvu vršnjaka? Je li Vaše djetinjstvo bilo obilježeno invaliditetom?

Silvana: Ne, uvijek sam pohađala redovnu školu uz redovan program i nisam nikad imala nikakvih problema. Bila sam uvijek integrirana.

Cvrčak: A studij? Kakva Vas iskustva vežu za vrijeme studiranja i druženja s mladim ljudima?

Silvana:  Studij je bio zanimljiv i jedno od najljepših razdoblja u životu zato što učite ono što volite i pripremate se za poslovni život. Općenito je jako lijepo studirati tako da je to pozitivno iskustvo.

Cvrčak: Poštuju li se osnovna ljudska prava u Republici Hrvatskoj? Je li npr. zadovoljeno pravo na školovanje u redovnom sustavu obrazovanja za invalidne osobe u našem društvu?

Silvana: Ja to ne mogu reći jer ne posjedujem adekvatne informacije, ali mislim da se sustav obrazovanja jako unaprijedio u odnosu na vrijeme kad sam ja išla u osnovnu školu i sada. Sad je puno lakše doći kao osoba s invaliditetom u redovni obrazovni program.

Cvrčak: A zapošljavanje invalidnih osoba u Republici Hrvatskoj?

Silvana: Pa zapošljavanje općenito radno sposobnih osoba je jako teško zato što živimo u vremenima kada gospodarska kriza obilježava cijeli sustav. Zapošljavanje osoba s invaliditetom je jako teško.

Cvrčak: Je li u današnjem vremenu"Pristupačno društvo za sve" samo parola? Što se, po Vama, krije iza te krilatice?

Silvana: Pristupačno društvo neće nikad biti moguće, dakle utopija je vjerovati da će sve svima biti dostupno u svako vrijeme i svugdje. Mislim da se svaki čovjek za svoje mjesto mora izboriti svojim radom i kvalitetom.

Cvrčak: I na kraju, je li potrebno i na koji način obilježiti Dan osoba s invaliditetom?

Silvana: Pa mislim da jedan dan u godini općenito ne znači ništa ako se nećemo mijenjati sustavno kao društvo svojim razmišljanjima, navikama, spoznajama.. Jedan dan u godini ništa ne znači, ali pozitivno je što se obilježava.

Cvrčak: Hvala Vam za intervju. Puno smo od Vas naučili, a sigurni smo da smo i našim čitateljima dali odgovore na mnoga pitanja.

                                                  Novinari naše škole:

 *Antea Brdar*

 *Antonio Opačak*

*Ružica Prgomet*

 *Anamarija Stipanović*